Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Eiropas Savienība (ES) plāno nosūtīt uz zemestrīcē cietušo Turciju vairāk nekā 1000 glābēju, šodien paziņoja ES krīžu pārvaldības komisārs Janezs Lenarčičs. Paredzēts nosūtīt 27 meklētāju un glābēju komandas no 19 ne tikai no ES valstīm, bet arī Albānijas un Melnkalnes. Vakar notikušajā zemestrīcē, kas skāra Turciju un Sīriju, ir gājuši bojā vairāk nekā 4000 cilvēku, no tiem ¾ - 10 Turcijas provincēs.  Turcijas prezidents Redžeps Tajips Erdogans izsludinājis septiņu dienu sēras. ASV prezidents Džo Baidens telefonsarunā ar Erdoganu izteicis līdzjūtību un piedāvājis ASV palīdzību, nosūtot meklēšanas un glābšanas vienības. Latvijas Ārlietu ministrija sagatavojusi rīkojuma projektu, plānojot piešķirt Turcijai 70 000 eiro zemestrīces seku mazināšanai, sedzot izdevumus no valsts budžeta programmas "Līdzekļi neparedzētiem gadījumiem". ========================================== 
=============================================
Norvēģijas valdība paziņojusi par plānu piecu gadu laikā piešķirt Ukrainai neatmaksājamu finansiālo palīdzību gandrīz septiņi miljardi eiro apmērā, respektīvi, 1,4 miljardus eiro gadā, lai sniegtu ilgtermiņa atbalstu Ukrainas tautai un parādītu Krievijai, ka brīvās un demokrātiskās valstis ir Ukrainas pusē, tā norādījis Norvēģijas premjerministrs Jūnass Gārs Stēre. Viņš pavēstīja, ka puse summas domāta militārajām un puse - humānajām vajadzībām, taču šis sadalījums var mainīties.
===============================================
==============================================
Valdība šodien atbalstīja grozījumus likumā, paredzot deleģēt VAS "Latvijas Valsts radio un televīzijas centrs” pienākumu īstenot un uzraudzīt visus robežas infrastruktūras tehnoloģiskā risinājuma izbūves un ieviešanas darbus. Runa ir par, piemēram, novērošanas un sakaru infrastruktūru, datu pārraides tīklu un datu apstrādes iekārtu infrastruktūru, kā arī elektroapgādes pieslēgumiem.
===============================================
Augšdaugavas novadā grozīti saistošie noteikumi, lai paaugstinātu maznodrošinātas mājsaimniecības ienākumu slieksni par 15%. Tas nozīmē, ka maznodrošinātas mājsaimniecības ienākumu slieksnis pieaugs no 327 eiro līdz 376 eiro pirmajai vai vienīgajai personai mājsaimniecībā, kā arī no 229 eiro līdz 264 eiro pārējām personām. ===============================================
Un noslēgumā – par peripetijām ap un par Daugavpils universitāti. Vakar pēc valdību veidojošo partiju sanāksmes noskaidrojās, ka koalīcijā ir atšķirīgi viedokļi par Daugavpils Universitātes iespējamo pievienošanu Latvijas Universitātei. "Apvienotā saraksta" Saeimas frakcijas priekšsēdētājs Edgars Tavars norādīja, ka AS ir pret, jo partiju apvienība neatbalsta sasteigtus un nepārdomātus soļus, kā arī, ka AS ieskatā, augstākajai izglītībai un zinātnei, tajā skaitā, ārpus galvaspilsētas, ir jāattīstās. Ministru prezidents Krišjānis Kariņš (JV) skaidroja, ka izglītības un zinātnes ministre Anda Čakša (JV) piedāvā stiprināt DU, sasaistot to ar kādu no Latvijas centrālajām augstskolām, kā piemēru minot Stokholmas ekonomiskās augstskolas filiāli Rīgā. NA Saeimas frakcijas priekšsēdētāja vietnieks Jurģis Klotiņš savukārt pauda, ka jāizvērtē, kāds reorganizācijas modelis DU būtu labākais, ņemot vērā, ka ir svarīgi, lai arī Latgalē ir spēcīga augstākā izglītība. Viņaprāt, iespējams, jāskatās uz Augstskolu likumā paredzēto iespēju DU iekļaut zinātnes augstskolu sistēmā. Tāpat viņš atzīmēja, ka izmeklēšana, kas ir sākta par iespējamām nelikumībām DU, ir jānoved līdz rezultātam. Klotiņš cer, ka tiesībsargājošās iestādes drīzumā izmeklēšanu pabeigs. 
===============================================
Tas bija ziņu apskats “Pasaulē, Latvijā, Latgalē”. Pēc publikāciju materiāliem to sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.